**Prin noaptea-n care fumul**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin noaptea-n care fumul

E pasăre măiastră deasupra casei, fumul,

ce-n unduiri gingaşe, din aripi, se ridică

spre stele-n care viaţa şi-a desenat, din scrumul

căzut din flăcări albe, un zbor de rândunică.

E pasăre în zbor, deasupra casei mele,

când e purtat de vântul ce sufletu-şi împarte,

între povestea fetei, pe margine de stele

şi visele ei blânde, ce zboară mai departe.

Deasupra casei fumul, e pasăre măiastră,

plutire peste umeri, ca o maramă albă,

din patul nopții noastre, privesc către fereastră,

prin noaptea-n care fumul dansează-n iarna oarbă.